SEKRETARIJAT ZA PLANIRANJE

PROSTORA I ODRŽIVI RAZVOJ

Broj: 08-332/21-1395/9

Podgorica, 14. decembar 2021. godine

**IZVJEŠTAJ**

**O SPROVEDENOJ JAVNOJ RASPRAVI NACRTA PROGRAMA UREĐENJA PROSTORA GLAVNOG GRADA PODGORICE ZA 2022. GODINU SA PROGRAMOM URBANE SANACIJE**

Nacrt Programa uređenja prostora Glavnog grada Podgorice sa Programom urbane sanacije je stavljen na javni uvid svim zainteresovanim građanima Zaključkom gradonačelnika Glavnog grada Podgorice, aktom broj 01-011/21-11406 od 23. novembra 2021. godine, kojim je utvrđen Nacrt Programa i stavljen na javnu raspravu, u trajanju od 15 dana, počev od 25. novembra 2021. godine zaključno sa 10. decembrom 2021. godine. U ovom periodu, Nacrt Programa je bio izložen u prostorijama Sekretarijata za planiranje prostora i održivi razvoj, ali i objavljen na web stranici Glavnog grada Podgorice (www.podgorica.me). Pisane primjedbe i sugestije na Nacrt Programa uređenja prostora Glavnog grada Podgorice za 2022. godinu sa Programom urbane sanacije, zainteresovana lica su dostavljala Sekretarijatu za planiranje prostora i održivi razvoj, ul. Vuka Karadžića br. 41 i na e-mail adresu sekretarijat.planiranje.uređenje@podgorica.me. Javna rasprava Nacrta Programa uređenja prostora za 2022. godinu sa Programom urbane sanacije je zaključena 10. decembra 2021. godine.

 Centralna javna rasprava povodom Nacrta Programa, održana je 03. decembra 2021. godine, u multimedijalnoj sali Gradskog parlamenta, u Podgorici, sa početkom u 12.00 časova. Centalnu javnu raspravu je vodio sekretar Sekretarijata za planiranje prostora i održivi razvoj, gospodin Miljan Barović, u prisustvu gospođe Snežane Adžić – pomoćnice direktora Agencije za izgradnju i razvoj Podgorice d.o.o. i gospođe Radmile Maljević, rukovodioca Sektora za izgradnju i legalizaciju objekata u Sekretarijatu za planiranje prostora i održivi razvoj. Centralnoj javnoj raspravi prisustvovali su predstavnici privrednih društava koje je osnovao Glavni grad.

 Pored predstavnika Glavnog grada, centralnoj javnoj raspravi je prisustvovalo oko 20 građana i predstavnika medija.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 U uvodnom izlaganju gospodin Barović je pozdravio sve prisutne i upoznao ih u kratkim crtama sa pravnim osnovom za izradu i donošenje Programa uređenja prostora Glavnog grada sa Programom urbane sanacije, kao i osnovnim stavkama koje su sadržane u Nacrtu Programa. Gospodin Barović upoznao je prisutnu javnost sa činjenicom da se prvi put donosi Program urbane sanacije za 2022. godinu, kao strateški dokument na osnovu kojeg će se planirati komunalno opremanje u neformalnim naseljima, a na osnovu sredstava prikupljenih u postupku legalizacije bespravnih objekata. Takođe, prezentovani su podaci o predviđenim sredstvima i način njihovog prikupljanja.

Tokom centralne javne rasprave riječ je uzelo desetak građana.

 Gospođa, *Nataša Spajić,* novinarka dnevnog lista “Dan” prva se javila za riječ. Gospođu Spajić interesovalo je koliko je objekata na teritoriji Glavnog grada legalizovano i koliko je uprava Glavnog grada zadovoljna trenutnom dinamikom postupka legalizacije. Takođe, gospođu Spajić je interesovalo da li su se u Programu uređenja prostora za 2022. godinu, koji je predmet javne rasprave, opredijelila sredstva za rekonstrukciju ključnih saobraćajnica koje građanima već godinama prave problem, a za koje su opredijeljena sredstva na državnom nivou.

Sekretar Barović pojasnio je gospođi Spajić da su u Glavnom gradu donekle zadovoljni dinamikom legalizacije bespravnih objekata na teritoriji Glavnog grada, što dokazuje iznos prikupljenih sredstava (Grad je od postupka legalizacije prihodovao gotovo milion eura). Sekretar Barović je istakao da postoji zainteresovanost građana za postupak legalizacije, ali da je u ovom trenutku najveći broj zahtjeva za legalizaciju bespravnih objekata sa nepotpunom dokumentacijom. Kada je u pitanju broj donijetih rješenja, sekretar Barović je pojasnio da je najveći broj rješenja odnosi na prekidanje postupka do Plana generalne regulizacije. Gospođa Radmila Maljević, rukovodilac Sektora za izgradnju i legalizaciju objekata u Sekretarijatu za planiranje prostora i održivi razvoj upoznala je gospođu Spajić sa praksom Sekretarijata da sva rješenja o legalizaciji objavi na svom sajtu, kako bi svi zainteresovani građani mogli pratiti tok svog predmeta.

Kada je u pitanju rekonstrukcija saobraćajnica koja se vrši u postupku sufinansiranja sa državnom upravom, gospođa Snežana Adžić pomoćnica direktora Agencije za izgradnju i razvoj Podgorice d.o.o. pojasnila je da za Glavni grad veliki problem predstavlja iznos sredstava koje je državna uprava opredijelila za postupak sufinansiranja (iznos tih sredstava je veoma mali). Takođe, izazov u realizaciji tih projekata predstavljaju neriješeni imovinsko pravni odnosi. U Programu uređenja prostora za 2022. godinu, uvrštena je izrada glavnog projekta nastavka Bulevara Save Kovačevića do Zmaj Jovine ulice. Sastavni dio tog projekta biće izgradnja kružne raskrsnice prema Zmaj Jovinoj ulici.

 Sledeći se za riječ javio gospodin *Darko Radović*. Gospodina Radovića je interesovalo da li će u skorije vrijeme doći do realizacije saobraćajnice koja se prostire od objekta Hitne pomoći do Vezirovog mosta.

Gospođa Adžić pojasnila je da je za konkretnu saobraćajnicu odrađen projekat i elaborat, koji je proslijeđen Direkciji za imovinu Glavnog grada, ali još uvijek nisu riješeni imovinsko – pravni odnosi. Za rasterećenje saobraćaja u tom dijelu grada, istakla je gospođa Adžić, veoma je važna izgradnja kružnog toka kod Vezirovog mosta, i naglasila da je u toku izrada projekta za tu saobraćajnicu.

 Učešće u javnoj raspravi uzeo je i gospodin *Zoran Vešović*, mještanin podgoričkog naselja Drač. Gospodina Vešovića interesovalo je da li će se u skorije vrijeme rekonstruisati Orahovačka ulica.

Sekretar Barović je pojasnio da se predmetna ulica nalazi u zahvatu nevažećeg Detaljnog urbanističkog plana “Drač – putnički terminal” čija je izrada u toku, ali je dobra vijest da je ta procedura u završnoj fazi. Usvajanjem predmetnog planskog dokumenta stvoriće se mogućnost za izdavanje urbanističko-tehničkih uslova za izgradnju Orahovačke ulice.

 Gospođu *Aleksandru Velimirović*, interesovalo je da li je za 2022. godinu planiran nastavak izgradnje parkovske površine u okviru DUP-a “Zabjelo 9”, budući da ona tu stavku u Programu nije uspjela pronaći. Gospođa Velimirović naglasila je da je za stanare u neposrednoj blizini predmetne lokacije uređenje te lokacije nasušna potreba, što potvrđuje prikupljenih 1500 potpisa. Gospođu Velimirović je takođe pitala koliko je izvjesno da će stanari zgrade na urbanističkoj parceli UP 201 u idućoj godini dobiti još jedan prilaz svojim stanovima.

Sekretar Barović pojasnio je da je uređenje parkovske površine predviđeno i precizirano kroz budžet za zelene površine. Kada je u pitanju izgradnja još jednog prilaza objektu na UP 201, gospodin Barović istakao je da je realizacija prilaza moguća samo u skladu sa planskom dokumentacijom. Kako u ovom slučaju ne postoje planske pretpostavke za tako nešto, sekretar Barović rekao je da je za tako nešto neophodno pred resornim Ministarstvo podnijeti inicijativu za izmjenu planskog dokumenta. Gospodin *Ivan Mijović*, predstavnik Direkcije za imovinu Glavnog grada, pojasnio je gospođi Velimirović da je glavni problem u pogledu nastavka izgradnje parkovske površine procedura i visina iznosa eksproprijacije privatne svojine koja je procijenjena na cca 1.3 miliona eura. Kako sa vlasnicima tog zemljišta postoji načelni dogovor o razmjeni zemljišta sa Glavnim gradom, očekuje se odluka Skupštine Glavnog grada i saglasnost Ministarstva finansija.

 Gospođa *Stanka Lekić* upitala je sekretara Barovića da li je moguće izvršiti prenamjenu na katastarskoj parceli 2706 KO Podgorica III, koja je vlasništvo nje i njenih sestara, a na kojoj je važećim Detaljnim urbanističkim planom “Zabjelo 8” planirana izgradnja objekata u službi sporta i rekreacije. Ukoliko to nije moguće, pitala je gospođa Lekić, da li će se u skorije vrijeme realizovati taj objekat, budući da na ovaj način ona i njena porodica nisu u mogućnosti iskoristiti svoju đedovinu.

Sekretar Barović pojasnio je da nije moguća prenamjena zemljišta u okviru važeće planske dokumentacije. Izmjena planske dokumentacije, istakao je gospodin Barović, ingerencija je državnih organa i jedina mogućnost jeste obratiti se resornom ministarstvu inicijativom za izmjenu detaljnog urbanističkog plana.

 Gospođa Aleksandra Velimirović pitala je kada bi se mogla očekivati izmjena planskog rješenja u okviru DUP-a “Zabjelo 9” na lokaciji ispred njene zgrade, gdje je važećim planom predviđena kula.

 Sekretar Barović pojasnio je da je upoznat sa predmetnim planskim rješenjem i samom lokacijom koja je u vlasništu Glavnog grada i napomenuo da je Glavni grad zauzeo stav da, u toku mandata ove uprave, neće biti prometovanja predmetnog zemljišta, a samim tim ni izgradnje na predmetnoj lokaciji.

 Gospodina *Miša Pivljanina* iz podgoričkog naselja Rogami interesovalo je da li se u skorije vrijeme može očekivati postavljanje vertikalne signalizacije na putu prema Danilovgradu.

Sekretar Barović zamolio je gospodina Pivljanina da u toku javne rasprave dostavi primjedbu koja će se odnositi na to pitanje, a da će Služba Sekretarijata za planiranje prostora i održivi razvoj tu primjedbu uputiti nadležnim službama na dalje postupanje.

 Sekretar Sekretarijata za planiranje prostora i održivi razvoj, gospodin Miljan Barović, se na kraju zahvalio svim učesnicima javne rasprave i pozvao ih da sve primjedbe i sugestije podnesu do 10. decembra 2021. godine službama Glavnog grada - Podgorice (Sekretarijatu za planiranje prostora i održivi razvoj, Agenciji za izgradnju i razvoj Podgorice d.o.o. i Direkciji za imovinu).

Centralna javna rasprava je zaključena oko 13 časova.

U toku trajanja javne rasprave ukupno je pristiglo 15 primjedbi i iste su sastavni dio ovog Izvještaja.

*U prilogu: Odgovori na primjedbe sa javne rasprave održane od 25. novembra 2021. godine zaključno sa 10. decembrom 2021. godine. Odgovori su pripremljeni od strane nadležnih službi i organa.*

**SEKRETARIJAT ZA PLANIRANJE PROSTORA**

**I ODRŽIVI RAZVOJ**

|  |
| --- |
| PROGRAM UREĐENJA PROSTORA GLAVNOG GRADA PODGORICE ZA 2022. GODINUSA PROGRAMOM URBANE SANACIJEOdgovori na primjedbe sa javne rasprave – 25. novembar – 10. decembar 2020. g. |
| Br. | Podnosilac | Kratak opis primjedbe | Nadležnost | Odgovor |
| **1** | Miličković nebojša  | Asfaltiranje ulice koja se koristi kao prilaz kat. parceli 254/9 KO Tološi | AGENCIJA ZA IZGRADNJU I RAZVOJ | **Prihvata se.**Uvršteno u Program uređenja prostora Glavnog grada za 2022.godinu.  |
| **2** | MZ Zagorič | - Community centar Zagorič- Bulevar II Crnogorskog bataljona (od Vezirovog mosta do Ulice IX Crnogorske brigade) - Ulica Ludviga Kube- Ulica Iva Andrića- Ulica Brskutska ili Branka Ćopića;- Nastavak Ulice Velimira Stojanovića- Podvožnjak - Zlatica | RAZNO | **Djelimično se prihvata.***-Community centar Zagorič* - Planirano Programom uređenja prostora Glavnog grada za 2022.god. (Izrada Glavnog projekta višenamjenskog objekta) *-Bulevar II Crnogorskog bataljona* (od Vezirovog mosta do Ulice IX Crnogorske brigade) – Ugovorena izrada Glavnog projekta i planirano Programom uređenja prostora Glavnog grada za 2022.god.*-Ulica Ludviga Kube* Završena izrada Glavnog projekta, planirano izvođenje radova I faze Ulice Ludviga Kube *- Ulica Iva Andrića* -Planirano Programom, radovi ugovoreni u prethodnom periodu, neriješeni imovinsko-pravni odnosi*- Ulica Brskutska ili Branka Ćopića* - Ugovoreni radovi, neriješeni imovinsko-pravni odnosi, planirano Programom uređenja prostora za 2022.god.;*- Nastavak Ulice Velimira Stojanovića* - završen projekat, planirani radovi na izvođenju radova i imovinsko-pravni odnosi*- Podvožnjak – Zlatica* – nije planirano Programom za 2022. godinu. |
| **3** | PAVLE RADOVANOVIĆ | Adekvatno rješenje raskrsnice ulica Peka Dapčevića i Mojkovačke  | / | **Nije predmet Programa uređenja prostora sa Programom urbane sanacije**. Postavljanje signalizacije i usporivača brzine nije predmet razrade Programa. |
| **4** | „tržnice i pijace“ d.o.o. | IZMJENA TAČKE XIII - Radovi na izgradnji pijace13.1. Izgradnja Zelene pijace u Opštini u okviru Glavnog grada Golubovci, gdje je kao nosilac aktivnosti navedeno privredno društvo „Tržnice i pijace“. Potrebno je navesti Opštinu u okviru Glavnog grada Golubovci kao nosioca aktivnosti | DOPUNA | **Prihvata se.**Ispravljeno u tekstualnom dijelu poglavlja XIII |
| **5** | PAVLE RADOVANOVIĆ | Adekvatno rješenje raskrsnice ulica Peka Dapčevića i Mojkovačke  | / | **Nije predmet Programa uređenja prostora sa Programom urbane sanacije.** Postavljanje signalizacije i usporivača brzine nije predmet razrade Programa. |
| **6** | VESNA MAROVIĆ | Izgradnja ulice iz pravca Marka Radovića od PG garaže preko dr Vukašina Markovića do Dječije bolnice | AGENCIJA ZA IZGRADNJU I RAZVOJ  | **Ne prihvata se.**Nije planirano Programom jer na ovom području nema investitora koji su sa Glavnim gradom zaključili Ugovor o naknadi za komunalno opremanje građevinskog zemljišta. |
| **7** | mato radovanović | Izgradnja ulice Spasa Nikolića | AGENCIJA ZA IZGRADNJU I RAZVOJ | **Prihvata se.**Planirana izrada Glavnog projekta rekonstrukcije Ulice Spasa Nikolića, od Ulice Keše Đurovića do Ulice Sava Lubarde |
| **8** | „TRŽNICE I PIJACE“ D.O.O. | Izgradnje kamionske pijace | DOPUNA | **Prihvata se.**Dodata pozicija 13.1.2. |
| **9** | opština u okviru glavnog grada golubovci | -Poglavlje IV – usklađivanje sa Budžetom-Poglavlje V – usklađivanje sa Budžetom i dodavanje pozicije – Rješavanje imovinsko pravnih odnosa u Golubovcima .-VII Izgradnja i rekonstrukcija saobraćajnica, mostova i garaža – održavanje i sanacija opštinskih i nekategorisanih puteva- Poglavlje IX – usklađivanje sa Budžetom-Poglavlje X– usklađivanje sa Budžetom | RAZNO | **Prihvata se, u najvećem dijelu.**Program je usaglašen sa Predlogom Budžeta.Dodata tačka 5.2.162. koja se odnosi na rješeavanje imovinsko pravnih odnosa na teritoriji Opštine u okviru Glavnog grada Golubovci;Nije prihvaćena sugestija koja se odnosi na sanaciju i održavanje puteva jer isto nije predmet ProgramaDodata tačka 7.2.50. Izgradnja centralnog Trga u Anovima - Golubovci |
| **10** | RANKO MUGOŠA | Eksproprijacija preostalog dijela kat. parcele 3400/2 i 3400/3 KO Donja Gora | DIREKCIJA ZA IMOVINU | **Prihvata se.** |
| **11** | Željko radunovićivan vukovićveselin vukovićmomir berilaža | Izgradnja saobraćajnice na kat. parcelama 4474/10, 4474/12 i 4474/14 KO Donja Gorica | DIREKCIJA ZA IMOVINU | **Prihvata se.** |
| **12** | DIREKCIJA ZA IMOVINU GLAVNOG GRADA  | Izmjena u Nacrtu Programa uređenja prostora za 2022. godinu, tabela 5.2, red br. 87 – saobraćajnice u zahvatu DUP-a „Blok 35-36“ (UP),Umjesto 740.000,00 eura treba da stoji 1.171.656,18 eura | DOPUNA | **Prihvata se.** |
| **13** | „čELEBIĆ“ D.O.O. | *Rješavanja imovinsko pravnih odnosa:*-Ulica ispred objekta lnternata i Hotela koja pripada DUP-u "Donja Gorica koridor južne obilaznice i cetinjskog puta" izmedju tačaka 023 do tačke 035;-Ulica iza objekata lntenata i Hotela koja pripada DUP-u "Donja Gorica koridor južne obilaznice i cetinjskog puta" izmedju tačke 035 do 040;-Ulica od objekta lntemata i Hotela koja pripada DUP-u "Donja Gorica koridor južne obilaznice i cetinjskog puta" izmedju tačake A23 do tačke A40,- Saobraćajnice radnog naziva Ulica 1, Ulica 2 i Ulica 3 u zahvatu LSL "Servisno poslovna zona Donji Kokoti“ - Saobraćajnica u zahvatu UP-a ''Marko Radovic" (saobraćajnica iza Bussines City­ iza Delte - proširenje),- Nastavak magistralnog puta Podgorica -Cetinje od Mosta na Sitnici sa kružnim tokom i skretanjem za UP1 u okviru LSL „Mihinja“ – projekat do buduće petlje autoputa;- ulica „Piperska“ u Zagoriču*Uređivanje i opremanje lokacija i izvođenje radova*-Nastavak magistralnog puta Podgorica -Cetinje od Mosta na Sitnici sa kružnim tokom i skretanjem za UP1 u okviru LSL „Mihinja“ – projekat do buduće petlje autoputa; | AGENCIJA ZA IZGRADNJU I RAZVOJ I DIREKCIJA ZA IMOVINU | **Djelimično se prihvata**Planirana izrada Glavnog projekta saobraćajnice oko Internata, tj. Glavni projekat obodnih saobraćajnica u zahvatu DUP-a „DG za koridor Cetinjskog puta i Južne obilaznice“Planirana izrada Glavnog projekta saobraćajnica u zahvatu LSL „Mihinja“Za zemljište koje je eksproprisano i plaćeno u Piperskoj ulici zatraženo je da se uknjiži na Glavni grad, o čemu je katastarski organ u obavezi da odluči.Ostale primjedbe se ne prihvataju |
| **14** | draško i boško bašović | Komunalno opremanje –nastavak Studentske ulice | AGENCIJA ZA IZGRADNJU I RAZVOJ | **Prihvata se.**Programom uređenja prostora za 2022.godinu planirana je izrada Glavni projekat nastavka Studentske ulice, od ukrštanja sa Radničkom ulicom u zahvatu DUP-a „Gornja Gorica 2-zona B“, kao i izvođenje radova. |
| **15** | „zetagradnja“ a.d. | Izrada Glavnog projekta saobraćajnice 2 sa priključcima za UP 12, u zahvatu DUP-a "Blok 35-36";Izrada Glavnog projekta hidrotehničkih instalacija i drugih priključaka do UP12, u zahvatu DUP-a "Blok 35-36". | AGENCIJA ZA IZGRADNJU I RAZVOJ I DIREKCIJA ZA IMOVINU | **Prihvata se**.Planirana izrada Glavnog projekta Ulice 2 u zahvatu DUP-a „Blok 35-36“Direkcija za imovinu će nakon dostave Elaborata eksproprijacije i druge dokumentacije otpočeti postupak rješavanja imovinsko pravnih odnosa. |